Τα Νέα Εδάφη (με πράσινο) σε σχέση με το υπόλοιπο Χονγκ Κονγκ.
Τα **Νέα Εδάφη** (αγγλικά: *New Territories*) είναι γεωγραφική επικράτεια του Χονγκ Κονγκ. Καλύπτουν πάνω από το 85% της συνολικής έκτασης του Χονγκ Κονγκ και σε αυτές περιλαμβάνονται κυρίως οι βόρειες καθώς και οι νησιωτικές περιοχές. Στα Νέα Εδάφη ζουν πάνω από 3,5 εκατομμύρια άτομα, δηλαδή περίπου το 50% του συνολικού πληθυσμού του Χονγκ Κονγκ. Εκτείνονται βόρεια της χερσονήσου της Καουλούν, και νότια του ποταμιού Σαμ Τσαν, του φυσικού συνόρου του Χονγκ Κονγκ και της Ηπειρωτικής Κίνας.

Η ονομασία προέρχεται από την ιστορία της περιοχής. Το 1898, η Μεγάλη Βρετανία υπέγραψε με την Δυναστεία των Τσινγκ μία συνθήκη, σύμφωνα με την οποία η Κίνα θα παραχωρούσε στο Βρετανικό Χονγκ Κονγκ κάποιες νέες περιοχές, για ένα διάστημα 99 χρόνων. Η καινούρια, για τότε, επικράτεια ονομάστηκε *New Territories*, που στα ελληνικά μπορεί να μεταφραστεί ως Νέα Εδάφη. Όταν έληξε αυτή η συμφωνία, το 1997, τα Νέα Εδάφη, μαζί με το υπόλοιπο Χονγκ Κονγκ, παραδόθηκε πίσω στην κυριαρχία της Κίνας.

Τα Νέα Εδάφη είναι αρκετά λοφώδη. Για το μεγαλύτερο μέρος της ιστορίας τους ήταν αγροτικά, ενώ υπήρχαν αρκετά μικρά χωριά. Ωστόσο, από την δεκαετία του 80 κι έπειτα ξεκίνησε η γρήγορη αστικοποίησή τους: άρχισαν να χτίζονται πολυόροφες πολυκατοικίες και μεγάλα οικοδομικά συγκροτήματα. Μέχρι και σήμερα, τα Νέα Εδάφη χρησιμοποιούνται από την κυβέρνηση για να αντιμετωπιστεί το ζήτημα στέγασης των κατοίκων του Χονγκ Κονγκ. Παρόλα αυτά, υπάρχουν ακόμα παρθένα τοπία όπου διατηρείται η φυσική ομορφιά. Εκεί βρίσκονται, επίσης, κάποια αξιοθέατα, όπως η Ντίσνεϋλαντ και το βουδιστικό μοναστήρι Πο Λιν.

Σημαντικές πόλεις που βρίσκονται στα Νέα Εδάφη είναι η Σα Τιν, η Τάι Πο, η Τσουέν Γουάν, καθώς και η Γιουέν Λονγκ. Στα Νέα Εδάφη περιλαμβάνεται επίσης το μεγαλύτερο νησί στο Χονγκ Κονγκ, το Νησί Λαντάου, καθώς και πολλά άλλα μικρότερα, όπως το Λάμμα. Διοικητικά, τα Νέα Εδάφη οργανώνονται σε 9 περιφέρειες. Το Μετρό του Χονγκ Κονγκ συνδέει με 2 γραμμές το κέντρο με τα Νέα Εδάφη.

Παραπομπές
----------

1. ↑  «New Territories - One of the quietest areas of Hong Kong». *www.introducinghongkong.com* (στα Αγγλικά). Ανακτήθηκε στις 5 Νοεμβρίου 2022.
2. ↑  «Things To Do And See In The New Territories, Hong Kong». *the culture trip*. 9 Φεβρουαρίου 2017.
3. 1 2  «New Territories | region, Hong Kong, China | Britannica». *www.britannica.com* (στα Αγγλικά). Ανακτήθηκε στις 5 Νοεμβρίου 2022.
4. ↑
5. ↑  Ho, Kelly (6 Οκτωβρίου 2021). «Hong Kong Policy Address: Plans for 'Northern Metropolis' to house 2.5 million people in New Territories». *Hong Kong Free Press HKFP* (στα Αγγλικά). Ανακτήθηκε στις 5 Νοεμβρίου 2022.
6. ↑  Rebane, Teele (14 Μαΐου 2022). «HKFP Guide: Lantau Peak - a gentle giant that rewards even first-time hikers». *Hong Kong Free Press HKFP* (στα Αγγλικά). Ανακτήθηκε στις 5 Νοεμβρίου 2022.
7. 1 2  «New Territories». *travel china guide*.
8. ↑  «Hong Kong District Map: Area Map of Central, Kowloon, Lantau Island...». *www.chinadiscovery.com*. Ανακτήθηκε στις 5 Νοεμβρίου 2022.
9. ↑  «The New Territories in Hong Kong | Frommer's». *www.frommers.com*. Ανακτήθηκε στις 5 Νοεμβρίου 2022.

Εξωτερικοί σύνδεσμοι
--------------------

* Πολυμέσα σχετικά με το θέμα  New Territories στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 172865886
* GND: 4838274-7

 |

 |